เตือนประชาชนอย่าหลงเชื่อมิจฉาชีพ อ้างเป็นตำรวจโทรศัพท์ทวงค่าใบสั่ง ยืนยันไม่มีแนวการปฏิบัติดังกล่าว
พลตำรวจตรี จิรสันต์ แก้วแสงเอก รองผู้บัญชาการตำรวจนครบาล เปิดเผยว่า จากที่ได้รับแจ้งจากประชาชนว่า มีบุคคลแอบอ้างเป็นตำรวจ โทรศัพท์ทวงค่าปรับใบสั่งจราจรที่ค้างชำระ โดยอ้างว่า ผู้ที่รับสายกระทำผิดกฎหมายจราจรและให้ชำระค่าปรับโดยโอนเงินไปยังหมายเลขบัญชีที่กล่าวอ้างว่าเป็นของหน่วยงานผู้ออกใบสั่งนั้น กองบัญชาการตำรวจนครบาล ยืนยันว่า ไม่มีการปฏิบัติโดยวิธีการโทรไปทวงให้ชำระค่าปรับและโอนเงินเพื่อชำระค่าปรับอย่างแน่นอน ส่วนการชำระค่าปรับใบสั่งจราจร  สามารถทำได้ 3 ช่องทาง ได้แก่ ทางธุรกรรมทางอิเล็กทรอนิกส์ ทุกธนาคารและตู้บุญเติม จุดบริการชำระเงินอื่นๆ เช่น ไปรษณีย์ทุกสาขาและจุดบริการเคาน์เตอร์เซอร์วิสที่มีสัญลักษณ์ คำว่า “PTM”  และสามารถเดินทางไปชำระได้ที่สถานีตำรวจทุกสถานี ซึ่งการชำระค่าปรับฯ ผู้ที่ชำระจะต้องนำใบสั่งจราจร ซึ่งจะมีแถบบาร์โค้ดปรากฏอยู่บริเวณมุมล่างซ้าย เพื่อใช้ยืนยันในการชำระทุกครั้ง และหากยังไม่ได้ชำระค่าปรับภายในเวลาที่กำหนด  ทางตำรวจ ที่เป็นหน่วยงานผู้ออกใบสั่ง จะทำการออกใบเตือน เพื่อให้มาชำระค่าปรับ ซึ่งจะไม่มีวิธีการโทรไปแจ้งให้ชำระค่าปรับและโอนเงินมาให้โดยตรงแต่อย่างใด ขอประชาชน อย่าหลงเชื่อมิจฉาชีพที่มีพฤติการณ์ลักษณะนี้ และในรูปแบบอื่น ที่หลอกลวงให้โอนเงินเด็ดขาด หากพบเห็น หรือมีเบาะแสเกี่ยวกับการกระทำความผิด ขอให้แจ้งสายด่วน 191 หรือสถานีตำรวจท้องที่ เพื่อดำเนินการทันที